
17 Σεπτεμβρίου 2015
Να υποστηρίξουμε όλοι ψηφοδέλτια με πολιτικούς αποτελεσματικούς για την υπέρβαση της κρίσης – Οι μηχανικοί στην πρωτοπορία της νέας πορείας της χώρας 
Μήνυμα υπέρβασης της κρίσης και ανάγκης για αποτελεσματικότητα από τα κόμματα και τους πολιτικούς που θα επιλέξουμε, στέλνει ο Πρόεδρος του ΤΕΕ Γιώργος Στασινός με ανοιχτή επιτολή του προς τους μηχανικούς και τους πολίτες ενόψει των εκλογών της Κυριακής. Αναλυτικά το μήνυμα του Προέδρου τους ΤΕΕ έχει ως εξής:

Οι εκλογές της Κυριακής 20 Σεπτεμβρίου 2015 είναι – και πάλι – κρίσιμες για τη χώρα. Όλοι μας έχουμε υποστεί τα δραματικά αποτελέσματα της κρίσης των προηγούμενων ετών και τις παθογένειες των προηγούμενων δεκαετιών. Η νέα πολιτική κατάσταση που θα προκύψει από τη Δευτέρα είναι ευκαιρία για να τελειώνουμε οριστικά με τα προβλήματα του παρελθόντος. Για να περάσουμε όλοι μαζί σε μία νέα πορεία που θα περιλαμβάνει μεν θυσίες για να καλύψουμε τα βάρη του παρελθόντος αλλά θα περιέχει κυρίως ενέργειες και δράσεις άμεσες για την επανεκκίνηση της αγοράς και την συγκρότηση της ελληνικής οικονομίας σε νέες, στέρεες βάσεις για το μέλλον.
Σε αυτήν την νέα πορεία, η επιλογή που θα κάνει ο καθένας στην κάλπη, θα είναι αποφασιστική. Τόσο οι πολιτικές που θα επιλεγούν όσο και τα πρόσωπα που θα κληθούν να τις εφαρμόσουν είναι καίριας σημασίας. Μπορεί η εκλογική νομοθεσία, που υποχρεώνει σε εκλογές με λίστα, να αφαιρεί αυτή τη φορά από τους πολίτες την επιλογή υποψηφίου με σταυρό προτίμησης. Όμως υπάρχουν ικανοί και άξιοι στα κομματικά ψηφοδέλτια. Για αυτό χρειάζεται να συμμετέχουμε και να επιλέξουμε με βάση την αξιοσύνη και τις ικανότητες. Να κρίνουμε ποια κόμματα και ποιοι υποψήφιοι μπορούν να εφαρμόσουν όσα υπόσχονται και να υλοποιήσουν όσα ο καθένας μας θεωρεί ως κρίσιμα για τη ζωή του τα επόμενα χρόνια.
Σε αυτή την πολύχρονη προσπάθεια για την ανάταξη της χώρας τα επόμενα χρόνια, το ΤΕΕ και οι διπλωματούχοι μηχανικοί μπορούν και θέλουν να παίξουν κρίσιμο ρόλο. Το έχουν κάνει και στο παρελθόν, σε κρίσιμες εθνικά στιγμές της ιστορίας μας και μπορούν και τώρα να μπουν στην πρωτοπορία. Οι  διπλωματούχοι μηχανικοί, με βάση την επιστημονική τους εκπαίδευση, την τεχνολογική τους κατάρτιση, τις γνώσεις τους και τις εμπειρίες τους, είναι πρόσωπα που μπορούν να ασκήσουν το βουλευτικό λειτούργημα αλλά και να αναλάβουν θέσεις ευθύνης για την υλοποίηση των πολιτικών. Μπορούν να προγραμματίσουν, να σχεδιάσουν, να εκτελέσουν και να αξιολογήσουν προγράμματα και έργα, μπορούν να προσφέρουν με ορθολογικό και επιστημονικά σωστό τρόπο στο διάλογο και στη διαδικασία λήψης αποφάσεων. Ας εμπιστευτούμε στις επιλογές μας το πραγματικά παραγωγικό δυναμικό της χώρας και ας αποτελέσει κριτήριο για την επιλογή μας η ύπαρξη μηχανικών στα ψηφοδέλτια των κομμάτων.
Αυτούς τους ανθρώπους χρειάζεται η χώρα για να μπορέσει να περάσει σε μία νέα εποχή, που θα αμβλύνει τις επιπτώσεις της κρίσης και θα οδηγήσει σε μία νέα αναπτυξιακή πορεία. Ας διαλέξουμε όλοι, κόμματα και πολιτικούς, με βάση την αξιοπιστία, τη γνώση, τη σοβαρότητα, την αποτελεσματικότητα. Για να σταματήσουν κάποτε στη χώρα οι κουβέντες και να ξεκινήσουμε δουλειές!
Δελτίο Τύπου  

